eIDAS-asetusehdotuksessa tietojen vastaanottajia kutsutaan luottaviksi osapuoliksi. Niitä ovat esimerkiksi erilaiset asiointipalvelut, kuten verkkokaupat ja julkishallinnon sähköiset asiointipalvelut. Asetusehdotus sisältää vaatimuksen siitä, että lompakkosovelluksen tulee sisältää tekninen ominaisuus, jolla käyttäjän on mahdollista tunnistaa asiointipalvelu, jolle käyttäjä haluaa tietojaan osoittaa. Tämän lisäksi asetusehdotus sisältää velvollisuuden asiointipalveluille ilmoittaa viranomaiselle, jos asiointipalvelu haluaa mahdollistaa lompakkosovelluksen käytön palveluissaan. Asiointipalvelu voi esimerkiksi mahdollistaa sähköisen tunnistautumisen tai joidenkin muiden tietojen osoittamisen lompakkosovelluksen avulla. Viranomainen pitäisi listaa ilmoituksen tehneistä asiointipalveluista, jolloin lompakkosovellusta hyödyntävät tahot olisivat tiedossa.